Dit was nog altyd op hul emmerskop-lysie om self ’n huis op ’n groot erf te bou waar hulle een met die natuur kan voel ... Daarom, toe Sue en Bruce Macdonald in 2014 hoor daar is ’n hoewe van 16 hektaar in Noordhoek te koop, het hulle hul huis in Vishoek verkoop, die hoewe gekoop en in ’n piepklein woonstel daar naby ingetrek.
In 2015 het die bouery begin; eerste op die lys was ’n steil inrit sodat die boumateriaal afgelewer kon word. Dit het vier dae geneem om al die materiaal – insluitend bloekompale, houtplanke en vensterrame – na die nuwe perseel aan te ry.
Die Macdonalds het bloekompale gebruik van ’n huis wat daar naby gesloop is en groot klippe wat op hul erf gelê het om hul droomhuis op ’n skuinste in Noordhoek te bou.
“Toe ek jonger was, het ek elke jaar twee vakansies by my ouma in Durban deurgebring. Sy is die inspirasie agter my dekorstyl, asook my liefde vir fyn porselein en teepartytjies – sy kon altyd ’n okkasie van enige geleentheid maak!”
“Ek glo jou omgewing het ’n groot invloed op jou welstand; dis regtig belangrik om jou huis so mooi moontlik in te rig,” voeg Sue by.
Sue en Bruce se slaapkamer is op die eerste vloer. Hulle het besluit om ’n gelamineerde vloer bo-op die herwinde houtvloer te lê vir warmte en ’n moderner voorkoms.
’n Skoon wit palet werk goed in die hoofslaapkamer se en suite-badkamer met sy wit vloer en muur (albei van herwinde hout). Die tweedehandse wasbakkas het ’n luukse oormaak gekry met ’n marmerblad wat die Macdonalds by Ross Demolition raakgeloop het.
Die Macdonalds het besluit op grys vir die buitemure, wat die huis by sy omgewing laat inskakel. Die mure is geverf met ’n grys wat Paintsmiths spesiaal gemeng het, en die buitedeure met ’n ligter grys – Dulux Dusted Moss 3. Die kleur werk goed saam met die ryk bruin-oranje van die bergklippe wat deel van die voorste mure uitmaak en in die tuin te sien is.